Volle eiendomsreg aan Soweto-ondernemings, sê MashabaHerman Mashaba, burgemeester van Johannesburg (Foto: Itumeleng English/African News Agency (ANA)) Altesaam 36 sake-eienaars en nieregeringsorganisasies in Soweto het Maandag titelaktes deur die grondreguleringsprogram van die Johannesburgse eiendomsmaatskappy ontvang, het burgemeester Herman Mashaba gesê. Dié program is ŉ inisiatief van die Stad Johannesburg om wanbalanse in die verspreiding van munisipale grond te takel. “Dit is ŉ belangrike veldtog en as dit doeltreffend aangepak word, sal dit as ŉ katalisator dien vir die ontwikkeling om gemeenskappe, klein ondernemings en ontwikkelaars te bevoordeel,” het Mashaba in ŉ verklaring gesê. Dit is die tweede keer die afgelope nege maande wat titelaktes aan ondernemings in Soweto se Diepkloof-gebied oorhandig word. Altesaam 22 ondernemings het reeds titelaktes ontvang en die persele is vir 30 jaar aan hulle verhuur.